**ΕΝΟΤΗΤΑ 1Η**

**ΟΙ ΔΙΑΦΟΡΟΙ ΤΡΟΠΟΙ ΣΥΝΔΕΣΗΣ ΤΩΝ ΠΡΟΤΑΣΕΩΝ (ΠΑΡΑΤΑΞΗ, ΥΠΟΤΑΞΗ, ΑΣΥΝΔΕΤΟ ΣΧΗΜΑ**

**Α. ΚΥΡΙΕΣ ΚΑΙ ΔΕΥΤΕΡΕΥΟΥΣΕΣ ΠΡΟΤΑΣΕΙΣ**

* Κύριες ή Ανεξάρτητες προτάσεις= λέγονται οι προτάσεις που δεν εξαρτώνται από από καμιά άλλη.

π.χ. Η πραγματική ιστορία της Ελλάδος είναι ο πολιτισμός της.

* Δευτερεύουσες ή Εξαρτημένες προτάσεις= λέγονται οι προτάσεις που συμπληρώνουν το νόημα μιας άλλης και εξαρτώνται από αυτή. Μια δευτερεύουσα πρόταση δεν μπορεί να σταθεί μόνη της στο λόγο.

π.χ. Έφυγε μετανάστης στο εξωτερικό, για να αναζητήσει καλύτερη τύχη. (δευτερεύουσα πρόταση)

**Β. ΤΡΟΠΟΙ ΣΥΝΔΕΣΗΣ ΤΩΝ ΠΡΟΤΑΣΕΩΝ**

* **Παρατακτική σύνδεση** έχουμε όταν οι προτάσεις μιας περιόδου παρατάσσονται η μία δίπλα στην άλλη και συνδέονται μεταξύ τους με παρατακτικούς συνδέσμους. Με την παρατακτική σύνδεση συνδέονται όμοιες, ισοδύναμες προτάσεις δηλαδή **κύριες+κύριες, δευτερεύουσες+δευτερεύουσες**

π.χ. Επισκεφθήκαμε το Αρχαιολογικό Μουσείο / και θαυμάσαμε τα ανεκτίμητης αξίας εκθέματά του. (κύρια+κύρια)

π.χ. Αν δεν παραδεχτεί το λάθος του, αν δε μου ζητήσει συγγνώμη, δε θα του ξαναμιλήσω.

 (Αν δεν παραδεχτεί το λάθος του + αν δε μου ζητήσει συγγνώμη)

 Δευτερεύουσα + Δευτερεύουσα

* **Υποτακτική σύνδεση** έχουμε όταν οι προτάσεις μιας περιόδου συνδέονται μεταξύ τους με υποτακτικούς συνδέσμους. Με την υποτακτική σύνδεση συνδέονται ανόμοιες, μη ισοδύναμες προτάσεις δηλαδή **κύριες +δευτερεύουσες**, **δευτερεύουσες+δευτερεύουσες→διαφορετικού είδους**

π.χ. Είναι πολύ κουρασμένος, γιατί χθες δούλευε ως αργά. (κύρια+δευτερεύουσα)

π.χ. Τον προειδοποίησε/ πως θα τον αποβάλει από την αίθουσα/ αν ξανακάνει φασαρία

 ( Δευτερεύουσα Ειδική + Δευτερεύουσα Υποθετική)

**ΠΡΟΣΟΧΗ!!!**

ΜΙΑ **ΠΕΡΙΟΔΟΣ** ΜΠΟΡΕΙ ΝΑ ΠΕΡΙΕΧΕΙ ΠΕΡΙΣΣΟΤΕΡΕΣ ΑΠΟ ΜΙΑ ΠΡΟΤΑΣΗ

Η **ΠΡΟΤΑΣΗ** ΕΙΝΑΙ ΣΥΝΟΛΟ ΛΕΞΕΩΝ ΠΟΥ ΠΕΡΙΕΧΕΙ ΤΑ ΑΠΑΡΑΙΤΗΤΑ ΣΤΟΙΧΕΙΑ (ΥΠΟΚΕΙΜΕΝΟ ΚΑΙ ΡΗΜΑ)

* **Ασύνδετο σχήμα** έχουμε όταν οι προτάσεις μπαίνουν η μία μετά την άλλη χωρίς κάποια συνδετική λέξη ανάμεσά τους.

π.χ. Ανεβήκαμε τις σκάλες, στρίψαμε δεξιά στον διάδρομο, φτάσαμε μπροστά στην πόρτα του διευθυντή.

* **Εργασία:**
1. Στο παρακάτω κείμενο: α. να υπογραμμίσετε τις προτάσεις από τις οποίες αποτελείται και να βρείτε το είδος τους( κύριες ή δευτερεύουσες) β. καθώς και τον τρόπο με τον οποίο συνδέονται μεταξύ τους (παράταξη, υπόταξη, ασύνδετο σχήμα).

Καμιά φορά, όταν πηγαίναμε εκδρομή, έβαζε τα παιδιά που τον περιτριγύριζαν να λένε ιστορίες διάφορες από τον τόπο και κυρίως ιστορίες για το μέρος όπου είχαμε πάει εκδρομή. Ήταν ωραία μέσα στον καθαρό αέρα, στα λουλούδια και στα φυτά, ν' ακούς τις ιστορίες αυτές. Έλεγαν τα διάφορα ονόματα των χωραφιών, των βράχων, των πηγών, ακόμα και των μεγάλων δέντρων, κι εγώ τα άκουγα κατάπληκτος. Έλεγαν ιστορίες, παραμύθια, όμορφα ανέκδοτα, και προπάντων τραγουδούσαν δημοτικά τραγούδια. Και ο καθηγητής μέσα σ' όλα, κι ας έλεγε ότι είναι απ' την Αθήνα. Πώς τα ήξερε τόσα πράγματα; Πώς έγινε και τα θυμήθηκαν όλα αυτά, από πού τα βγάζαν, πότε τα είχαν μάθει και δεν το ξέραν; Τ' άκουγαν, βέβαια, να τα λένε οι μεγάλοι αλλά μόλις τώρα, που χρειάστηκε να τα πουν κι αυτοί, έβλεπαν πως τα είχαν μάθει.

*Γ. Ιωάννου, «Να ΄σαι καλά δάσκαλε» (διασκευή)*